CELEX: 32021D0675
Language: ro
Date: 2021-04-20 00:00:00
Title: Decizia (UE) 2021/675 a Consiliului din 20 aprilie 2021 de autorizare a începerii negocierilor în vederea modificării Acordului internațional din 2010 privind cacaua

27.4.2021   
               
               
                  RO
               
               
                  Jurnalul Oficial al Uniunii Europene
               
               
                  L 144/1
               
            
         DECIZIA (UE) 2021/675 A CONSILIULUI
         din 20 aprilie 2021
         de autorizare a începerii negocierilor în vederea modificării Acordului internațional din 2010 privind cacaua
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (3) și articolul 207 alineatul (4) primul paragraf, coroborate cu articolul 218 alineatele (3) și (4),
         având în vedere recomandarea Comisiei Europene,
         întrucât:
         
                     (1)
                  
                  
                     Uniunea este parte contractantă la Acordul internațional din 2010 privind cacaua (ICA) în temeiul Deciziei 2012/189/UE a Consiliului (1) și membră a Organizației internaționale pentru cacao (ICCO).
                  
               
                     (2)
                  
                  
                     În temeiul articolului 7 din ICA, Consiliul internațional pentru cacao (ICC) îndeplinește sau coordonează îndeplinirea tuturor funcțiilor necesare pentru executarea ICA. În temeiul articolului 12 din ICA, deciziile ICC se iau, în principiu, prin consens. În absența unui consens, deciziile se iau prin vot special.
                  
               
                     (3)
                  
                  
                     În temeiul articolului 10 din ICA, membrii ICCO dețin în cadrul ICC în total 2000 de voturi. Fiecare membru are un anumit număr de voturi care este ajustat anual în funcție de criteriile stabilite la articolul menționat.
                  
               
                     (4)
                  
                  
                     Este în interesul Uniunii să participe la un acord internațional privind cacaua, având în vedere importanța acestui sector pentru o serie de state membre și pentru economia sectorului european al cacauei.
                  
               
                     (5)
                  
                  
                     Un grup tehnic de lucru compus din membrele ICCO, atât producătoare, cât și exportatoare, a desfășurat o activitate substanțială pentru a prezenta propuneri concrete de modificare a ICA. Membrii ICCO au fost invitați să prezinte sugestii în vederea inițierii acestei analize tehnice, astfel cum a procedat și Uniunea. ICC trebuie să înceapă negocieri în vederea unei revizuiri parțiale a ICA cu mult înainte de termenul de valabilitate al ICA și anume, 30 septembrie 2022, sub îndrumarea Conferinței Organizației Națiunilor Unite pentru Comerț și Dezvoltare (UNCTAD). Toate domeniile ICA ce urmează să fie revizuite trebuie să facă obiectul unor negocieri oficiale. Aceste negocieri trebuie să se încheie cel târziu la 30 septembrie 2022.
                  
               
                     (6)
                  
                  
                     Toate modificările convenite în cadrul acestor negocieri oficiale ar trebui să se adopte în conformitate cu procedura prevăzută la articolul 63 din ICA. În temeiul articolului respectiv, ICC poate, prin consens sau prin vot special, să recomande părților contractante la ICA o modificare a ICA. Modificarea intră în vigoare în conformitate cu articolul 63 alineatul (1) din ICA, ceea ce presupune notificarea acceptării de către un anumit procent din părțile contractante la ICA. În calitatea sa de membru al ICCO și de parte contractantă la ICA, în conformitate cu articolul 4 din ICA, Uniunea ar trebui să fie în măsură să participe la negocieri în vederea modificării ICA.
                  
               
                     (7)
                  
                  
                     Prin urmare, este oportun ca Comisia să fie autorizată să participe la negocieri în vederea revizuirii parțiale a ICA,
                  
               ADOPTĂ PREZENTA DECIZIE:
         
            Articolul 1
            
               (1)   Comisia este autorizată să negocieze, în numele Uniunii, modificarea Acordului internațional din 2010 privind cacaua.
            
            
               (2)   Negocierile se desfășoară pe baza directivelor de negociere ale Consiliului prevăzute în addendumul la prezenta decizie.
            
         
         
            Articolul 2
            Negocierile se desfășoară în consultare cu Grupul de lucru pentru produse de bază.
         
         
            Articolul 3
            Prezenta decizie se adresează Comisiei.
         
         
            Adoptată la Bruxelles, 20 aprilie 2021.
            
               
                  Pentru Consiliu
               
               
                  Președintele
               
               A. P. ZACARIAS
            
         
         
            (1)  Decizia 2012/189/UE a Consiliului din 26 martie 2012 privind încheierea Acordului internațional privind cacaua din 2010 (JO L 102, 12.4.2012, p. 1).